Bejaarde winkeleienaar skiet rower dood, wond makkerArgieffoto Die eienaar van ŉ drankwinkel in Benoni aan die Oos-Rand het Dinsdagmiddag ŉ vermeende rower in sy winkel doodgeskiet, en sy makker gewond. Kapt. Mack Mngomezulu, polisiewoordvoerder, het Woensdag gesê vier mans het die man se winkel in Watville binnegekom en ŉ vuurwapen op hom gerig. “Die mans het die eienaar en sy werkers vasgebind, waarna hulle sigarette, drank en geld uit die kasregisters gesteel het.” Die mans was besig om die winkel te verlaat, toe die eienaar homself bevry en sy vuurwapen gegryp het. “Hy het twee van die verdagtes geskiet. Een van hulle is op die toneel dood. Dié verdagte was in besit van ŉ vuurwapen en ammunisie. Die ander drie het van die toneel gevlug.” Die verdagte wat gewond is, is Dinsdagaand in ŉ hospitaal in Springs opgespoor. Hy is daar behandel vir ŉ koeëlwond. Die ander twee medepligtiges is later die aand in hegtenis geneem. Twee vuurwapens en ammunisie is in hulle besit gevind. Al drie verdagtes sal na verwagting Donderdag in die Benoni-landdroshof verskyn. Die eienaar staan nie op enige aanklagte tereg nie.